Často opakované otázky na Stredisku na uznávanie dokladov o vzdelaní (SUDV)
Všeobecné:
1.	Koľko trvá vybavenie žiadosti?
2.	Musia byť uznávaný diplom aj výpis skúšok preložené, aj keď sme v EÚ?
3.	Doklady do slovenského jazyka musia byť preložené súdnym prekladateľom alebo si to môžem preložiť  sám/sama?
4.	Musím dať preložiť aj doklady v českom jazyku?
5.	Kde nájdem súdneho prekladateľa?
6.	Musí byť žiadosť písomná, alebo ju môžem poslať e-mailom?
7.	Ako môžem poslať žiadosť?
8.	Urýchlim osobným odovzdaním mojej žiadosti jej vybavenie?
9.	Existuje zrýchlené vybavenie žiadosti za príplatok (napr. ako pri vydávaní pasu)?
10.	Môžem si kolky zakúpiť na ministerstve?
11.	Kde nájdem hlavnú budovu ministerstva – podateľňu a Stredisko na uznávanie dokladov o vzdelaní, a ako sa tam dostanem?
12.	Čo mám urobiť, ak si chcem dať zapísať akademický titul do OP?
13.	Môžem si overiť doklady u notára v zahraničí, alebo doklady musia byť overené v SR?
14.	Akým spôsobom sú rozhodnutia/stanoviská/potvrdenia doručované?
Posúdenie štúdia v zahraničí:
15.	Poisťovne, zamestnávateľ v SR odo mňa žiadajú „ekvivalenciu“ školy v zahraničí. O aký doklad ide a ako mám postupovať?
16.	Musím takto postupovať aj v prípade českých škôl?
17.	Musím preložiť aj doklady v českom jazyku?
18.	Aké prílohy mám priložiť k žiadosti?
19.	Aké správne poplatky mám zaplatiť?
20.	Musím žiadať o posúdenie štúdia každý rok?
Regulované povolania:
21.	Skončil/a som strednú/vysokú školu v zahraničí a mám v pláne vykonávať regulované povolanie  v SR, ako mám postupovať?
22.	Musím požiadať o uznanie svojho vzdelania na regulované povolanie, aj keď som skončil/a strednú/vysokú školu v ČR a máme uzavretú bilaterálnu dohodu?
23.	Aký názov regulovaného povolania mám uviesť?
24.	Musím vykonávať povolanie, ktoré uvediem v žiadosti?
25.	Aký správny poplatok musím zaplatiť pri uznávaní dokladu o vzdelaní na výkon regulovaného povolania alebo pri uznávaní odbornej kvalifikácie?
26.	Mám  jazykový certifikát a chcem si ho nechať uznať. Ako mám postupovať?
27.	Čo ak povolanie, ktoré chcem vykonávať, nie je zaradené do zoznamu regulovaných povolaní na stránke MŠVVŠ SR, ale zamestnávateľ odo mňa vyžaduje zdokladovanie istého stupňa vzdelania (napr. pri výkone štátnej služby, niektoré živnosti a pod.)
Uznávanie na pokračovanie v štúdiu a ďalšie účely:
28.	Ukončil/a som vzdelanie v zahraničí a mám záujem pokračovať v štúdiu na Slovensku/Nemám záujem o výkon regulovaného povolania, ale chcem si nechať vzdelanie uznať. Ako postupovať?
29.	Aké správne poplatky sa viažu s procesom uznávania na pokračovanie v štúdiu a ďalšie účely?
30.	Chystám sa absolvovať časť štúdia na ZŠ, SŠ v zahraničí. Čo mám vybaviť pred odchodom?
31.	Absolvoval/a som časť štúdia na ZŠ/SŠ v zahraničí, ako  mám postupovať po návrate?
32.	Uzná sa mi rok štúdia v zahraničí na SŠ, VŠ?
33.	Musím robiť rozdielové skúšky za každý absolvovaný ročník v zahraničí?
34.	Uzná sa mi maturita získaná v zahraničí v SR?
35.	Aké rozdielové skúšky mám vykonať po návrate zo štúdia v zahraničí?
Apostille / Superlegalizácia:
36.	Čo treba predložiť k vydaniu pečiatky Apostille?
37.	Keď sa opečiatkuje originál dokladu o vzdelaní, znehodnotí sa mi doklad kvôli tomu?
38.	Aké doklady si môžem nechať „apostilovať“ na Ministerstve školstva, vedy výskumu a športu SR?

Často opakované otázky na Stredisku na uznávanie dokladov o vzdelaní (SUDV)

Všeobecné:
1.	Koľko trvá vybavenie žiadosti? 
Lehota na vybavenie žiadosti závisí od typu žiadosti a od náročnosti podania. Podľa zákona 
č. 71/1967 Zb. o správnom konaní je správny orgán povinný  rozhodnúť vo veci do 30 dní od začatia konania; vo zvlášť zložitých prípadoch rozhodne najneskôr do 60 dní. 
Žiadosť o uznanie dokladu o vzdelaní na výkon regulovaného povolania sa vybavuje v lehote
-	dvoch mesiacov od prijatia kompletnej žiadosti podľa zákona č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov.
Žiadosť o uznanie odbornej kvalifikácie na výkon regulovaného povolania sa vybavuje v lehote
-	jedného mesiaca od prijatia kompletnej žiadosti podľa zákona č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov. V prípade, že sa v jednom konaní uznáva doklad o vzdelaní aj odborná kvalifikácia (pri pedagogických, zdravotníckych povolaniach a povolaniach športových odborníkov), je vybavovacia lehota tri mesiace.
Žiadosť o uznanie dokladu o vzdelaní na pokračovanie v štúdiu podľa medzinárodných zmlúv (uznávanie stupňa vzdelania) sa vybavuje v lehote
-	jedného mesiaca od prijatia kompletnej žiadosti podľa zákona č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov.
Žiadosť o apostille a superlegalizáciu dokladu o vzdelaní 
-	vybavuje sa na počkanie, pokiaľ bola podaná úplná žiadosť a Stredisko na uznávanie dokladov o vzdelaní disponuje podpisovým vzorom a odtlačkom úradnej pečiatky uvedenými na doklade o vzdelaní, inak podľa správneho poriadku (do jedného mesiaca).

2.	Musia byť uznávaný diplom aj výpis skúšok preložené, aj keď sme v EÚ?
Áno, podľa zákona č. 357/2009 Z. z. o štátnom jazyku SR je štátnym jazykom na území Slovenskej republiky slovenský jazyk a v úradnom styku sa používa štátny jazyk (ak osobitný právny predpis neupravuje inak). Český jazyk je možné používať v úradnom styku bez prekladu do slovenského jazyka. V záujme znížiť finančné náklady žiadateľov však SUDV akceptuje aj vlastný preklad dokladov v týchto jazykoch: anglický, nemecký, francúzsky, ruský a maďarský. V prípade pochybností súvisiacich s prekladom, SUDV má právo dožiadať si súdny preklad. Vlastný preklad žiadateľa nemusí byť notárom alebo inak overený. 

3.	Doklady do slovenského jazyka musia byť preložené súdnym prekladateľom alebo si to môžem preložiť  sám/sama?
Predkladané doklady, ktoré sú podkladom pre rozhodnutie, z uvedeného dôvodu musia byť preložené súdnym prekladateľom. Výnimku tvoria jazyky uvedené v bode 2. – žiadateľ si môže doklady z týchto jazykov preložiť aj sám, avšak v prípade pochybností súvisiacich s prekladom, SUDV má právo dožiadať si súdny preklad.
4.	 Musím dať preložiť aj doklady v českom jazyku?
Nie, podľa zákona č. 357/2009 Z. z. o štátnom jazyku SR je možné používať v úradnom styku jazyk, ktorý spĺňa požiadavku základnej zrozumiteľnosti z hľadiska štátneho jazyka.
5.	Kde nájdem súdneho prekladateľa?
https://obcan.justice.sk/infosud-registre/-/isu-registre/zoznam/prekladatel   
6.	Musí byť žiadosť písomná, alebo ju môžem poslať e-mailom?
Žiadosť je potrebné poslať poštou, odovzdať v podateľni MŠVVaŠ SR alebo prostredníctvom elektronického formulára zverejneného na ústrednom portáli verejnej správy www.slovensko.sk. SUDV e-mailom žiadosti neprijíma.
7.	Ako môžem poslať žiadosť?
Žiadosti centrálne eviduje podateľňa. Žiadosť môžete podať:
a.	poštou na adresu:
Ministerstvo školstva, vedy, výskumu a športu SR
Stredisko na uznávanie dokladov o vzdelaní
Stromová 1 
813 30 Bratislava 

b.	osobne v podateľni na vyššie uvedenej adrese
c.	prostredníctvom elektronického formulára (spolu so zaručenými elektronickými konverziami dokladov) na ústrednom portáli verejnej správy www.slovensko.sk
8.	Urýchlim osobným odovzdaním mojej žiadosti jej vybavenie?
Nie. 
9.	Existuje zrýchlené vybavenie žiadosti za príplatok (napr. ako pri vydávaní pasu)?
Nie, SUDV nie je oprávnené uprednostňovať jednotlivé žiadosti alebo vyberať správne poplatky za rýchlejšie vybavenie žiadosti.
10.	Môžem si kolky zakúpiť na ministerstve?
Nie. Možnosti úhrady správneho poplatku sú nasledovné:
•	potvrdením o úhrade správneho / súdneho poplatku (tzv. eKolok s QR kódom), ktoré je možné zakúpiť v požadovanej hodnote na pobočkách Slovenskej pošty, a.s
•	prostredníctvom mobilnej aplikácie eKolok, ktorá je k dispozícii pod názvom eKolok na GooglePlay / APP Store
•	prostredníctvom Webovej aplikácie eKolok, nazývanej aj Virtuálny kiosk, ktorá je k dispozícii na webovej stránke https://m.ekolky.gov.sk 
11.	
Kde nájdem hlavnú budovu ministerstva – podateľňu a Stredisko na uznávanie dokladov o vzdelaní, a ako sa tam dostanem? 
Hlavná budova ministerstva a podateľňa sa nachádza na Stromovej ulici 1, 813 30 Bratislava – Kramáre. Táto adresa je zároveň poštovou adresou SUDV.
Spojenie mestskou hromadnou dopravou: 
•	z hlavnej stanice: autobus 32
•	zo zastávky SAV : trolejbus 204, 212, 209  
•	z  autobusovej stanice: trolejbus 212
•	z centra mesta (Hodžovo nám.): 212
Parkovacie možnosti sa v blízkosti budovy nenachádzajú. V podateľni hlavnej budovy je možné odovzdať všetky druhy žiadostí osobne (stránkové hodiny podateľne).
Stredisko na uznávanie dokladov o vzdelaní sa nachádza na adrese Černyševského 27, 851 01 Bratislava – Petržalka (stránkové hodiny SUDV).

12.	Čo mám urobiť, ak si chcem dať zapísať akademický titul do OP? 
Uznávací proces za účelom používania titulu, zápisu titulu do občianskeho preukazu alebo z iného dôvodu súvisiaceho výlučne s používaním akademického titulu neexistuje. Akademický titul sa získava úspešným absolvovaním vysokoškolského štúdia.
Používanie akademického titulu v úradnom styku (občiansky preukaz alebo iné verejné listiny) je možné až po uznaní samotného dokladu o vzdelaní, ktorým bol udelený aj akademický titul. Iné používanie akademického titulu (vizitky, oslovenie, bežný úradný styk) sa neupravuje.
Do občianskeho preukazu alebo pasu Vám Okresné riaditeľstvo Policajného zboru zapíše akademický titul len na základe rozhodnutia o uznaní Vášho dokladu o vzdelaní (okrem dokladov z Českej republiky, ktoré sú na základe prezidentskej zmluvy rovnocenné s dokladmi vydanými v SR, preto si titul absolvent môže dať zapísať do občianskeho preukazu titul bez uznania diplomu, za tých istých podmienok, ako absolventi slovenských vysokých škôl). 
Doklad o vzdelaní podľa zákona č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov uznáva:
I. Ministerstvo školstva, vedy, výskumu a športu SR 
a. na účely výkonu regulovaného povolania  
Stredisko na uznávanie dokladov o vzdelaní MŠVVaŠ SR – SUDV vydáva rozhodnutia o uznaní dokladu o vzdelaní na výkon regulovaného povolania. Regulované povolania sú také, pri ktorých je právnym predpisom stanovená kvalifikácia  potrebná na výkon povolania (napr. remeselné a viazané živnosti, pedagogické povolania, zdravotnícke povolania, a pod.). 
Tlačivo žiadosti a podrobnejšie informácie o postupe pri podaní žiadosti nájdete na internetovej stránke ministerstva:
http://www.minedu.sk/profesijne-uznavanie-dokladov-o-vzdelani-a-odbornych-kvalifikacii/
b. na účely pokračovania v štúdiu a iné účely (uznanie stupňa vysokoškolského vzdelania) – len zo štátov, s ktorými má Slovenská republika podpísanú bilaterálnu dohodu o vzájomnom uznávaní dokladov o vzdelaní alebo štátov Európskeho priestoru vysokoškolského vzdelávania. 
Ministerstvo uznáva stupeň vzdelania z uvedených štátov na účely pokračovania v štúdiu a iné účely (napr. výkon neregulovaného povolania).
Tlačivo žiadosti a podrobnejšie informácie o postupe pri podaní žiadosti nájdete na internetovej stránke ministerstva:
https://www.minedu.sk/23276-sk/akademicke-uznavanie-dokladov-o-vzdelani-a-stupna-vzdelania/#UznStup 
V rozhodnutí o uznaní dokladu o vzdelaní sa uvádza akademický titul v takej podobe a v takom jazyku, ako je uvedený na Vašom zahraničnom doklade o vzdelaní a v takej podobe ho môžete oficiálne používať. Ak máte akademický titul udelený v zahraničí, nie je možné v Slovenskej republike používať slovenský akademický titul udeľovaný podľa zákona o vysokých školách. Ak na Vašom zahraničnom doklade o vzdelaní nie je uvedený žiadny titul, nebude uvedený ani v rozhodnutí o uznaní dokladu o vzdelaní. Nebude ho preto možné zapísať do občianskeho preukazu.
II. vysoká škola na účely pokračovania v štúdiu a iné účely (uznanie rovnocennosti stupňa a študijného odboru vysokoškolského vzdelania)
Vysoká škola v Slovenskej republike, ktorá uskutočňuje študijný program v rovnakom alebo príbuznom študijnom odbore, rovnako vydáva rozhodnutie na účely pokračovania v štúdiu a iné účely (napr. výkon neregulovaného povolania v SR). Rozdiel je v tom, že vysoká škola okrem stupňa porovnáva aj obsah študijného odboru a tento postup je možné uplatniť na všetky štáty. So žiadosťou o vydanie rozhodnutia a príslušnými dokladmi sa musíte obrátiť na konkrétnu vysokú školu, ktorá Vás bude informovať o ďalšom postupe.
Rozhodnutie k zápisu akademického titulu sa  nevyžaduje od absolventov uznaných vysokých škôl v Českej republike, a to na základe Zmluvy medzi Slovenskou republikou a Českou republikou o vzájomnom uznávaní rovnocennosti dokladov o vzdelaní vydávaných v Slovenskej republike a v Českej republike (viac informácií na stránke: https://www.minedu.sk/zmluva-s-cr/).
Zmluva nadobudla platnosť 28. marca 2015 a bola zverejnená Oznámením č. 60/2015 Z. z.
13.	Môžem si overiť doklady u notára v zahraničí, alebo doklady musia byť overené v SR?
Kópie dokladov o vzdelaní, ktoré predkladáte na MŠVVŠ SR môžete mať overené aj v zahraničí.  V prípade pochybností sa však môže pri overení zahraničným notárom vyžadovať vyššie overenie podpisu notára, resp. pečate – Apostille / Superlegalizácia v štáte overenia, pokiaľ medzinárodná dohoda neustanovuje inak.
14.	Akým spôsobom sú rozhodnutia/stanoviská/potvrdenia doručované?
Ustanovenie v § 31a zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) zavádza do praxe centrálne úradné doručovanie dokumentov, čo znamená, že všetky štátne rozpočtové organizácie sú povinné doručovať elektronické úradné dokumenty prostredníctvom správcu modulu elektronického doručovania, ktorým je Národná agentúra pre sieťové a elektronické služby („NASES“). 
Centrálne úradné doručovanie dokumentov znamená, že SUDV neodosiela elektronický úradný dokument individuálne, ale autorizovaný dokument odošle prostredníctvom modulu elektronického doručovania (modul na portáli www.slovensko.sk) a následne NASES zabezpečí jeho doručenie do elektronickej schránky adresáta. Ak elektronická schránka adresáta nie je aktivovaná, zabezpečí jeho doručenie adresátovi v listinnej podobe prostredníctvom Slovenskej pošty. Adresátovi je okrem samotného rozhodnutia/stanoviska/potvrdenia v listinnej podobe zaslaná aj Doložka o autorizácii, ktorá obsahuje informáciu, ktorý orgán daný dokument vydal a presný časový údaj, kedy bol dokument elektronicky autorizovaný (=podpísaný). Keďže zasielaný dokument je listinným rovnopisom elektronického dokument, neobsahuje podpis ani odtlačok pečiatky MŠVVaŠ SR.
Bližšie informácie týkajúce sa centrálneho úradného doručovania je možné nájsť na nasledujúcich odkazoch. V prípade problémov s centrálnym úradným doručovaním odporúčame kontaktovať príslušné kontaktné centrá:
https://www.slovensko.sk/sk/titulna-stranka
https://novaobalka.sk/

Posúdenie štúdia v zahraničí:
15.	Poisťovne, zamestnávateľ v SR odo mňa žiadajú „ekvivalenciu“ školy v zahraničí. O aký doklad ide a ako mám postupovať?
Ide o potvrdenie štatútu študenta pre orgány, u ktorých je potrebné sa preukázať štatútom študenta. Pojem ekvivalencia sa na tento úkon používa chybne, v skutočnosti ide o posúdenie zahraničného štúdia. Rozhodnutie sa vydáva  najmä pre účely zdravotných poisťovní,  Sociálnej poisťovne a zamestnávateľov, ako jeden z dokladov pre vyplácanie zdravotného, sociálneho poistenia, rodinných prídavkov, sirotského dôchodku alebo uplatnenia daňového bonusu. 
SUDV na svojej webovej stránke zverejňuje zoznam uznaných vysokých škôl v členských štátoch na účel posúdenia štúdia v zahraničí. Pokiaľ nájdete v zozname Vami navštevovanú vysokú školu, je Vaše štúdium a štatút študenta na tejto vysokej škole automaticky uznané, bez potreby podania žiadosti o posúdenie štúdia na MŠVVaŠ.
V prípade, že Vami navštevovanú vysokú školu nenájdete v zozname alebo navštevujete v zahraničí strednú školu, je potrebné obrátiť sa na SUDV s písomnou žiadosťou o vydanie rozhodnutia o statuse školy a školského zariadenia. Tlačivo žiadosti a podrobnejšie informácie o postupe pri podaní žiadosti nájdete na internetovej stránke ministerstva:
http://www.minedu.sk/posudenie-studia-v-zahranici-pre-zdravotne-poistovne-socialnu-poistovnu-zamestnavatelov-a-i/ 
16.	Musím takto postupovať aj v prípade českých škôl?
Nie, SUDV vydáva zoznam uznaných vysokých škôl v členských štátoch EÚ, vrátane ČR, preto nie je nutné sa obracať so žiadosťou o potvrdenie štatútu študenta. V prípade českých stredných škôl je však tento postup potrebný.
17.	Musím preložiť aj doklady v českom jazyku?
Nie, podľa zákona č. 357/2009 Z. z. o štátnom jazyku SR je možné používať v úradnom styku jazyk, ktorý spĺňa požiadavku základnej zrozumiteľnosti z hľadiska štátneho jazyka.
18.	Aké prílohy mám priložiť k žiadosti?
1. potvrdenie o návšteve zahraničnej školy (originál s úradným prekladom do slovenského jazyka alebo notárom resp. matrične overenú kópiu s úradným prekladom do slovenského jazyka)
 alebo
2. potvrdenie o prijatí na štúdium v zahraničí (originál s úradným prekladom do slovenského jazyka alebo notárom resp. matrične overenú kópiu s úradným prekladom do slovenského jazyka).
V záujme znížiť finančné náklady žiadateľov však SUDV akceptuje aj vlastný preklad dokladov v nasledovných jazykoch: anglický, nemecký, francúzsky, ruský a maďarský. V prípade pochybností súvisiacich s prekladom, SUDV má právo dožiadať si súdny preklad. Vlastný preklad žiadateľa nemusí byť notárom alebo inak overený.
19.	Aké správne poplatky mám zaplatiť?
Žiadne, úkony súvisiace s vykonávaním všeobecne záväzných právnych predpisov o sociálnom zabezpečení vrátane dôchodkového zabezpečenia a nemocenského poistenia (zabezpečenia), štátnych sociálnych dávok a sociálnej pomoci, sú podľa zákona č. 145/1995 Z. z. o správnych poplatkoch oslobodené od správnych poplatkov.
20.	Musím žiadať o posúdenie štúdia každý rok?
Nie, je to však v kompetencii príslušného orgánu, ktorý má rozhodnúť o statuse nezaopatrenosti dieťaťa a sústavnej príprave na budúce povolanie.
Regulované povolania:
21.	Skončil/a som strednú/vysokú školu v zahraničí a mám v pláne vykonávať regulované povolanie  v SR, ako mám postupovať?
Zákon č. 422/2015 Z. z o uznávaní dokladov o vzdelaní a o uznávaní odborných kvalifikácií zavádza dvojstupňový model uznávania na výkon regulovaného povolania (doklady o vzdelaní a odborná kvalifikácia).	
MŠVVŠ SR - SUDV je príslušným orgánom pre uznávanie dokladov o vzdelaní na účel výkonu regulovaného povolania (vysokoškolské diplomy, absolventské diplomy, vysvedčenia o maturitnej skúške a vysvedčenia o záverečnej skúške) a zároveň príslušným orgánom pre uznanie odbornej kvalifikácie pre pedagogických zamestnancov a odborných zamestnancov; vysokoškolských učiteľov; športových odborníkov (ak ide o doklad o odbornej kvalifikácii vydaný uznanou vzdelávacou inštitúciou) a zdravotníckych pracovníkov.
Formulár žiadosti, spolu s predpísanými dokladmi o vzdelaní môžete nájsť na internetovej stránke ministerstva:
http://www.minedu.sk/uznavanie-ukonceneho-vzdelania-zo-zahranicia-na-vykon-regulovaneho-povolania-v-sr/
V prípade elektronického podania je elektronický formulár žiadosti zverejnený na portáli verejnej správy:
Žiadosť o uznanie dokladu o vzdelaní a odbornej kvalifikácie na výkon regulovaného povolania (zdravotnícki pracovníci, pedagogickí a odborní zamestnanci, vysokoškolskí pedagógovia, športoví odborníci): https://www.slovensko.sk/sk/detail-sluzby?externalCode=ks_336580
Žiadosť o uznanie dokladu o vzdelaní na výkon regulovaného povolania v SR (ostatné regulované povolania): https://www.slovensko.sk/sk/detail-sluzby?externalCode=ks_336578
Pre uznanie odbornej kvalifikácie (doklad o odbornej spôsobilosti, osvedčenia) na výkon regulovaného povolania (okrem vyššie popísaných) sa prosím obráťte na príslušný orgán na uznanie odbornej kvalifikácie, do pôsobnosti ktorého dané povolanie spadá.
Vyhľadáte ho v zozname alebo databáze regulovaných povolaní dostupných na stránke:
http://www.minedu.sk/profesijne-uznavanie-dokladov-o-vzdelani-a-odbornych-kvalifikacii/
22.	Musím požiadať o uznanie svojho vzdelania na regulované povolanie, aj keď som skončil/a strednú/vysokú školu v ČR a máme uzavretú bilaterálnu dohodu?
Áno. Bilaterálna dohoda s ČR neplatí na uznávanie dokladov o vzdelaní a odborných kvalifikácií 
na výkon regulovaného povolania (článok 1 predmetnej dohody).
23.	Aký názov regulovaného povolania mám uviesť?
Zoznam regulovaných povolaní môžete nájsť na internetovej stránke ministerstva: http://www.minedu.sk/profesijne-uznavanie-dokladov-o-vzdelani-a-odbornych-kvalifikacii/ 
Zoznam regulovaných povolaní je flexibilný zoznam, pred podaním žiadosti si overte názov regulovaného povolania spolu so zákonom, ktorý uvedené povolanie reguluje.
24.	Musím vykonávať povolanie, ktoré uvediem v žiadosti?
Nie. Ak si nechávate uznať Váš doklad o vzdelaní na výkon povolania, a neskoršie to povolanie nebudete vykonávať, je to výlučne Vaše rozhodnutie. Predmetom skúmania je iba to, či spĺňate podmienky na výkon daného regulovaného povolania, ktoré uvediete v žiadosti.

25.	Aký správny poplatok musím zaplatiť pri uznávaní dokladu o vzdelaní na výkon regulovaného povolania alebo pri uznávaní odbornej kvalifikácie? 
Správny poplatok v zmysle zákona č. 145/1995 Z. z. o správnych poplatkoch je:
50 EUR  	za uznanie dokladu o vzdelaní na účel výkonu regulovaného povolania v SR a
100 EUR	za uznanie dokladu o vzdelaní a odbornej kvalifikácie na účel výkonu regulovaného 		povolania v SR.
26.	Mám  jazykový certifikát a chcem si ho nechať uznať. Ako mám postupovať?
Jazykový certifikát môžete využívať v rôznych povolaniach, a preto uznanie jazykového certifikátu závisí od účelu využívania. Jazykový certifikát nie je dokladom o vzdelaní, ale dokladom o odbornej kvalifikácii, za jeho uznanie preto zodpovedá orgán zodpovedný za uznanie odbornej kvalifikácie.
Ak chcete pôsobiť ako pedagogický zamestnanec – učiteľ cudzieho jazyka, musíte spĺňať kvalifikačnú podmienku podľa zákona č. 138/2019 Z. z. o pedagogických zamestnancoch a odborných zamestnancoch a vyhlášky MŠVVaŠ SR č. 1/2020 Z. z., o kvalifikačných predpokladoch pedagogických zamestnancov a odborných zamestnancov. 
Odbornú kvalifikáciu na účel výkonu pedagogických regulovaných povolaní uznáva MŠVVaŠ SR.
Ak chcete získať živnostenské oprávnenie na výkon činnosti napr. „Vyučovanie v odbore cudzích jazykov, prekladateľské a tlmočnícke práce“ kvalifikačné predpoklady musíte spĺňať podľa zákona 
č. 455/1991 Z. z. o živnostenskom podnikaní v znení neskorších predpisov.
Odbornú kvalifikáciu na výkon regulovaného povolania – viazanej živnosti uznáva Ministerstvo vnútra SR alebo orgán, ktorý vydáva obdobný doklad o príslušnej odbornej spôsobilosti (t. j. štátna jazyková škola v SR).
27.	Čo ak povolanie, ktoré chcem vykonávať, nie je zaradené do zoznamu regulovaných povolaní na stránke MŠVVŠ SR, ale zamestnávateľ odo mňa vyžaduje zdokladovanie istého stupňa vzdelania (napr. pri výkone štátnej služby, niektoré živnosti a pod.)
Regulované povolanie v Slovenskej republike je povolanie, na ktorých výkon sa vyžaduje splnenie kvalifikačných predpokladov ustanovených osobitnými predpismi okrem všeobecného kvalifikačného predpokladu, ktorým je stupeň vzdelania, najmä v študijnom odbore v skupine študijných odborov sociálne, ekonomické a právne vedy. 
Existuje však skupina povolaní, kde sa požaduje istý stupeň vzdelania bez bližšej špecifikácie obsahu vzdelania. Napriek tomu, že sa síce požaduje stupeň vzdelania, aj tieto povolania sú neregulovanými povolaniami a podľa zákona č. 422/2015 Z. z. uznanie na ich výkon nie je potrebné. 
Ak si želáte vykonávať takéto povolanie a zamestnávateľ bezpodmienečne od Vás vyžaduje uznanie vzdelania, môžete využiť proces akademického uznávania (uznávania na pokračovanie v štúdiu alebo iné účely). V tomto prípade doklad o vzdelaní uznáva
1.	MŠVVaŠ SR (uznanie stupňa vysokoškolského vzdelania),
2.	vysoká škola v SR, ktorá realizuje rovnaký alebo príbuzný študijný program (uznanie stupňa vysokoškolského vzdelania a rovnocennosti študijného odboru),
3.	okresný úrad v sídle kraja (uznanie stredoškolského vzdelania).
Viac informácií nájdete na stránke https://www.minedu.sk/23276-sk/akademicke-uznavanie-dokladov-o-vzdelani-a-stupna-vzdelania/ a v sekcii nižšie.

Uznávanie na pokračovanie v štúdiu a ďalšie účely:
28.	Ukončil/a som vzdelanie v zahraničí a mám záujem pokračovať v štúdiu na Slovensku/Nemám záujem o výkon regulovaného povolania, ale chcem si nechať vzdelanie uznať. Ako postupovať?
Záujemcovia o štúdium na vysokej škole v Slovenskej republike si potrebujú svoje zahraničné vzdelanie nechať uznať na pokračovanie v štúdiu v procese akademického uznávania. Rovnaký proces môžu využiť aj osoby, ktoré majú záujem o výkon neregulovaných povolaní, prípadne si z iných dôvodov chcú nechať uznať svoje vzdelanie zo zahraničia.
Uznávanie zahraničného základného a stredného vzdelania vykonávajú okresné úrady, odbory školstva v krajských mestách SR. Viac informácií na stránke:
https://www.minedu.sk/23276-sk/akademicke-uznavanie-dokladov-o-vzdelani-a-stupna-vzdelania/#UkonZSSS  
Uznávanie ukončeného zahraničného vysokoškolského vzdelania vykonáva:
1.	MŠVVaŠ SR – uznávanie stupňa vzdelania v prípade štátov, s ktorými má SR podpísanú bilaterálnu dohodu a štátov Európskeho priestoru vysokoškolského vzdelávania; viac informácií: 
https://www.minedu.sk/23276-sk/akademicke-uznavanie-dokladov-o-vzdelani-a-stupna-vzdelania/#UznStup 

2.	vysoká škola v SR, ktorá uskutočňuje študijné programy v rovnakých alebo príbuzných odboroch – uznávanie dokladu o vzdelaní (stupňa aj študijného odboru) v prípade všetkých štátov; viac informácií:
https://www.minedu.sk/23276-sk/akademicke-uznavanie-dokladov-o-vzdelani-a-stupna-vzdelania/#UznDokl 
MŠVVŠ SR vydáva rozhodnutie o uznanie dokladu na tieto účely aj v prípade, že v Slovenskej republike nie je vysoká škola, ktorá uskutočňuje príbuzný študijný program.
29.	Aké správne poplatky sa viažu s procesom uznávania na pokračovanie v štúdiu a ďalšie účely?
Bez ohľadu na to, či rozhoduje MŠVVaŠ SR, vysoká škola alebo okresný úrad, a akým procesom sa vzdelanie uznáva, správny poplatok v zmysle zákona č. 145/1995 Z. z. o správnych poplatkoch je:
5 EUR  	ak SR má uzavretú medzinárodnú zmluvu o vzájomnom uznávaní rovnocennosti dokladov o vzdelaní so štátom, v ktorom bol doklad nadobudnutý
30 EUR	ak SR nemá uzavretú medzinárodnú zmluvu o vzájomnom uznávaní rovnocennosti
		dokladov o vzdelaní so štátom, v ktorom bol doklad nadobudnutý.

30.	Chystám sa absolvovať časť štúdia na ZŠ, SŠ v zahraničí. Čo mám vybaviť pred odchodom?
Ak je na škole v zahraničí možnosť vybrať si predmety štúdia, je potrebné zostaviť si učebný plán tak, aby pozostával minimálne zo 6 akademických predmetov a zahŕňal predmety humanitného aj prírodovedného zamerania. V prípade odborných kmeňových škôl je potrebné zahrnúť do učebného plánu aj odborné predmety.
31.	Absolvoval/a som časť štúdia na ZŠ/SŠ v zahraničí, ako  mám postupovať po návrate?
S uznaním časti štúdia je potrebné obrátiť sa na riaditeľa kmeňovej školy, ktorý porovná učebný plán a určí predmety, z ktorých je potrebné vykonať komisionálne skúšky. MŠVVŠ SR v prípade potreby vydáva pre riaditeľa školy stanovisko, v ktorom prevádza hodnotenie štúdia do slovenskej klasifikačnej stupnice. Stanovisko nie je uznaním ročníka alebo predmetov, týka sa výlučne prevodu známok. Zaradenie žiaka do príslušného ročníka po ukončení školskej dochádzky v zahraničí je podľa zákona č. 245/2008 Z. z. o výchove a vzdelávaní (školský zákon) v kompetencii riaditeľa školy. 
Žiadosť o prevod známok s informáciami je možné nájsť tu: http://www.minedu.sk/akademicke-uznavanie-dokladov-o-vzdelani/ 
32.	Uzná sa mi rok štúdia v zahraničí na SŠ, VŠ?
Ak je štúdium absolvované na akreditovanej strednej alebo vysokej škole, je možné uznať príslušný ročník po porovnaní učebných plánov strednej školy a študijných programov vysokej školy. Predmety, z ktorých sa vykonajú doplňujúce skúšky predpisuje riaditeľ kmeňovej strednej alebo základnej školy a príslušná vysoká škola.  
33.	Musím robiť rozdielové skúšky za každý absolvovaný ročník v zahraničí?
Od 1.7.2015 došlo k zmene v ustanoveniach § 25 školského zákona, ktorý upravuje povinnosť vykonať skúšky z vyučovacích predmetov, ktoré určí riaditeľ školy na možnosť na základe žiadosti zákonného zástupcu alebo plnoletého žiaka. 
Vzhľadom na povinnosť evidovať žiakov vo veku plnenia povinnej školskej dochádzky ako aj ich samotnú bezpečnosť sa dopĺňa povinnosť po príchode do krajiny pobytu do 30 dní od príchodu do krajiny pobytu predložiť riaditeľovi kmeňovej školy doklad s uvedením názvu a adresy školy, ktorý potvrdzuje, že žiak navštevuje príslušnú školu. V prípade viacročného štúdia sa doklad predkladá vždy k 15. septembru príslušného školského roka. 
Rozdielové skúšky:
Na základe žiadosti zákonného zástupcu žiaka alebo žiadosti plnoletého žiaka môže žiak vykonať komisionálne skúšky. V žiadosti zákonný zástupca žiaka alebo plnoletý žiak uvedie ročníky, za ktoré sa majú komisionálne skúšky vykonať
Žiak, ktorý študuje na škole v zahraničí a požiadal o vykonanie komisionálnych skúšok, vykoná komisionálne skúšky. Termín, obsah a rozsah komisionálnych skúšok určí riaditeľ školy, v ktorej sa majú komisionálne skúšky vykonať, najneskôr 15 dní pred ich konaním. Na základe výsledkov komisionálnych skúšok vydá škola žiakovi vysvedčenie.
Žiak, ktorý nepožiadal o vykonanie komisionálnych skúšok, vykoná komisionálne skúšky po ukončení osobitného spôsobu plnenia školskej dochádzky (po návrate zo zahraničia). Podľa výsledkov komisionálnych skúšok riaditeľ školy zaradí žiaka do príslušného ročníka.
34.	Uzná sa mi maturita získaná v zahraničí v SR?
Uznanie dokladu o ukončení úplného stredného vzdelania (maturity) v zahraničí je v kompetencii príslušného okresného úradu v sídle kraja (odbor školstva). Ten predpisuje v tomto prípade aj predmety, z ktorých sa vykonajú rozdielové skúšky. 
35.	Aké rozdielové skúšky mám vykonať po návrate zo štúdia v zahraničí?
Rozdielové skúšky v prípade štúdia na základnej a strednej škole predpisuje riaditeľ kmeňovej školy, ak bola v zahraničí absolvovaná len časť štúdia alebo okresný úrad, ak bolo v zahraničí ukončené základné alebo stredoškolské vzdelanie. Skúška zo slovenského jazyka a literatúry je pre štátneho občana SR povinná, ak nebol tento predmet absolvovaný v zahraničí. 
V prípade vysokej školy predpisuje rozdielové skúšky príslušná vysoká škola v SR, ktorá poskytuje štúdium v rovnakom alebo príbuznom študijnom odbore.
Apostille / Superlegalizácia:
36.	Čo treba predložiť k vydaniu pečiatky Apostille?
•	žiadosť o Apostille / Superlegalizáciu; 
•	originál dokladu o vzdelaní, ktorý musí byť  opatrený okrúhlou pečiatkou a podpisom riaditeľa, rektora, prorektora, dekana alebo prodekana. Dokumenty predložené na overenie pozostávajúce z viacerých strán, na ktorých je len jeden podpis musia byť riadne zviazané a opečiatkované príslušnou inštitúciou;
•	správny poplatok 10,- € za každý dokument;
Formulár žiadosti, informácie o potrebných dokladoch, o možnostiach úhrady správneho poplatku ako aj ďalšie užitočné informácie môžete nájsť na internetovej stránke ministerstva: 
http://www.minedu.sk/apostille-superlegalizacia/ 
37.	Keď sa opečiatkuje originál dokladu o vzdelaní, znehodnotí sa mi doklad kvôli tomu?
Nie, práve naopak. Proces „apostilácie“ znamená overenie pravosti podpisu a pečiatky na doklade o vzdelaní. Pečiatka Apostille znamená vyššie overenie pravosti dokladu.
38.	Aké doklady si môžem nechať „apostilovať“ na Ministerstve školstva, vedy výskumu a športu SR?
Výlučne doklady o vzdelaní, ktoré spadajú pod rezort Ministerstva školstva, vedy, výskumu a športu SR, t. j.: doklady zo základnej, strednej a vysokej školy.
Výnimku tvoria doklady, ktoré boli udelené na inštitúciách, ktoré nespadajú pod MŠVVŠ a SR, a to stredné a vysoké zdravotnícke školy a špecializačné diplomy (atestácie) vydané Slovenskou zdravotníckou univerzitou, policajné a vojenské stredné a vysoké školy.